b'\n_START_ARTICLE_\nHannes Vanak\xc3\xbcla\n_START_SECTION_\nKujunemine\n_START_PARAGRAPH_\nVanak\xc3\xbcla s\xc3\xbcndis esimese lapsena t\xc3\xb6\xc3\xb6liste perekonnas, tal on kaks nooremat venda. Suure osa lapsep\xc3\xb5lvest veetis Vanak\xc3\xbcla Vormsi saarel esivanemate talus. Vanak\xc3\xbcla l\xc3\xb5petas 1985. aastal Tallinna 1. Keskkooli  matemaatika-f\xc3\xbc\xc3\xbcsika kallakuga klassi. Olles alati huvitatud olnud reaalainetest, peab ta ka oma vaimsete teooriate aluseks f\xc3\xbc\xc3\xbcsikat ja matemaatikat._NEWLINE_Aastatel 1985\xe2\x80\x931986 teenis Vanak\xc3\xbcla N\xc3\xb5ukogude armees  Moskvas. Ta \xc3\xb5ppis m\xc3\xb5nda aega ka Tallinna Pol\xc3\xbctehnilises Instituudis automatiseeritud juhtimiss\xc3\xbcsteeme._NEWLINE_Huvi vaimsuse vastu tekkis tal umbes 25-aastaselt seoses isiklike probleemide kuhjumisega. Aastaid tegeles Vanak\xc3\xbcla t\xc3\xb6\xc3\xb6tamise k\xc3\xb5rvalt ka vaimsete praktikate uurimisega. T\xc3\xb6\xc3\xb6tanud on ta n\xc3\xa4iteks baarmeni ja nahav\xc3\xa4rvijana. _NEWLINE_Enne oma vaimse teooria (arengumaagia) loomist on teda huvitanud \xc5\xa1amanistlikud praktikad, David Icke\xe2\x80\x99i ja Barbara Ann Brennani teosed. Esimest korda veendus Vanak\xc3\xbcla oma v\xc3\xb5imetes, kui oli suutnud leevendada oma vanaisa terviseprobleeme vaimse m\xc3\xb5jutamise teel. Ravitsemisega on Vanak\xc3\xbcla tegelenud alates 30.eluaastast. 2009. aastast alates on ta teeninud leiba ainult n\xc3\xb5iana ega ole muudes ametites t\xc3\xb6\xc3\xb6tanud.\n_START_SECTION_\nKoolkond arengumaagia\n_START_PARAGRAPH_\nArengumaagid (Vanak\xc3\xbcla \xc3\xbcmber koondunud seltskond vaimsete huvidega inimesi) on varem defineerinud ennast \xe2\x80\x99\xe2\x80\x99paganatena\xe2\x80\x99\xe2\x80\x99 ning koolkonda \xe2\x80\x99\xe2\x80\x99paganlusena\xe2\x80\x99\xe2\x80\x99. Paganluse ja paganate m\xc3\xb5iste kasutamine on seotud vastandumisega kristlusele ning teistele usunditele. Seoses identiteedi ja eesm\xc3\xa4rgi t\xc3\xa4psema s\xc3\xb5nastamisega v\xc3\xb5eti kasutusele m\xc3\xb5isted \xe2\x80\x99\xe2\x80\x99arengumaagia\xe2\x80\x99\xe2\x80\x99 ning \xe2\x80\x99\xe2\x80\x99arengumaagid\xe2\x80\x99\xe2\x80\x99 illustreerimaks ideed pidevalt arenevast inimesest ja ka pidevalt arenevast teooriast._NEWLINE_Esimene artikkel Hannes Vanak\xc3\xbclast kui n\xc3\xb5iast ilmus 2004. aastal esoteerilises ajakirjas Avanemine Anne-Liis \xc3\x95iguse toimetamisel. Umbes samal ajal toimus ka uue koolkonna s\xc3\xbcnd._NEWLINE_Vaimse koolkonna rajamisel oli oluliseks verstapostiks Vaimumaailm.ee foorumi loomine internetis aastal 2004. Foorumi l\xc3\xb5i Vanak\xc3\xbcla, kuna olemasolevates vaimseid teemasid k\xc3\xa4sitletavates foorumites kustutati tema postitused. Niim\xc3\xb5nestki Vaimumaailm.ee foorumi k\xc3\xbclastajast sai hiljem Vanak\xc3\xbcla \xc3\xb5pilane. Foorumi k\xc3\xbclastastajatest kasvas tema \xc3\xbcmber \xc3\xbchiste vaimsete huvidega tutvusring, kes hiljem hakkasid ka regulaarselt koos k\xc3\xa4ima. Lisaks igan\xc3\xa4dalastele kogunemistele, kus t\xc3\xa4iendatakse vaimset teooriat, toimuvad neli korda aastas traditsioonilised p\xc3\xb6\xc3\xb6rip\xc3\xa4evade t\xc3\xa4histamised ning mitmep\xc3\xa4evane suvine kokkutulek. Arengumaagidel eesotsas Vanak\xc3\xbclaga on iga n\xc3\xa4dal N\xc3\xb5mme Raadio eetris oma saade \xe2\x80\x99\xe2\x80\x99Valguse ja varju piirimaal\xe2\x80\x99\xe2\x80\x99, kus samuti arutatakse vaimseid teemasid._NEWLINE_Oma vaimses \xc3\xb5petuses vastandab Vanak\xc3\xbcla ennast ja oma koolkonda enamikule religioonidele, eriti kristlusele. Ise peab ta oma \xc3\xb5petuse keskmeks ja \xc3\xbchtlasi teistest eristuvaks teguriks seda, et kui teistes \xc3\xb5petustes tuleb teenida jumalat, siis Arengumaagias on inimene ise jumal. Teooriate loomisel on t\xc3\xa4htsaks informatsiooni allikaks vaimsed r\xc3\xa4nnakud. Arengumaagide siseringi v\xc3\xb5ib pidada \xc3\xbcsna suletuks, kuna kasutusele on v\xc3\xb5etud rohkesti uusi m\xc3\xb5isteid, s\xc3\xb5nu ja v\xc3\xa4ljendeid, mida kehtivas kirjakeeles ei eksisteeri. \xc3\x95petuse sisu j\xc3\xa4\xc3\xa4b arengumaagide siseringist v\xc3\xa4ljaspool olevale inimesele, juba ainu\xc3\xbcksi uute loodud s\xc3\xb5nade ja olemasolevatele s\xc3\xb5nadele uute t\xc3\xa4henduse andmise t\xc3\xb5ttu enamasti tabamatuks.\n_START_SECTION_\nKuvand meedias\n_START_PARAGRAPH_\nMeedias on Vanak\xc3\xbcla s\xc3\xbc\xc3\xbcdistatud diktaatorlikus sektijuhtimises, ajupesus ja mainipuleerimises ning seksuaalsuhetes oma sektiliikmetega. Vanak\xc3\xbcla ja tema sekti on arvatud olevat ka sisejulgeoleku ohuks Eesti riigile. Keskerakond on teinud ka tema kohta arup\xc3\xa4rimise riigikogus toonasele siseministrile J\xc3\xbcri Pihlile._NEWLINE_Aastal 2009 aitas Vanak\xc3\xbcla \xc3\xbcles leida kadunud Kaido Sireli surnukeha. Vanak\xc3\xbclaga v\xc3\xb5tsid \xc3\xbchendust ja palusid tal appi tulla kadunu omaksed, kui Sirel oli juba \xc3\xbcle kahe kuu kadunud olnud. Vanak\xc3\xbcla s\xc3\xb5nade kohaselt n\xc3\xa4gi ta kujutluses, et kadunu on k\xc3\xb5rkjate juures. Kohale j\xc3\xb5udes k\xc3\xbcsis Vanak\xc3\xbcla teed l\xc3\xa4hima veekoguni ja pereliikmed juhatasid ta koos "Selgeltn\xc3\xa4gijate tuleproovis" osalenud Geidi ja Teuriga Taebla j\xc3\xb5e \xc3\xa4\xc3\xa4rde, kust kadunu leitigi. Politsei pressiesindaja ei osanud \xc3\xb6elda, miks surnukeha varem leidmata j\xc3\xa4i, ehkki politsei oli sama piirkonna varem l\xc3\xa4bi kamminud._NEWLINE_Kuigi Vanak\xc3\xbcla loeb just ennast surnukeha leidjaks, siis hukkunu \xc3\xb5e arvates poleks selgeltn\xc3\xa4gijad meest ilma temata leidnud. Ka sihtasutuse "Kadunud" asutajad Aare R\xc3\xbc\xc3\xbctel ja Peeter Kaaret v\xc3\xa4ljendasid selgeltn\xc3\xa4gija abi suhtes skeptilist suhtumist, k\xc3\xbcsides "Kas laip leiti v\xc3\xb5i n\xc3\xa4idati k\xc3\xa4tte selle asukoht?" ja "Miks on Eestis \xc3\xbcle 500 inimese teadmata kadunud, kui meil on nii v\xc3\xb5imekad selgeltn\xc3\xa4gijad?"\n_START_SECTION_\nIsiklikku\n_START_PARAGRAPH_\nAlates 2007. aastast elab Vanak\xc3\xbcla koos endast kaksk\xc3\xbcmmend aastat noorema elukaaslasega tagasihoidlikus korteris kogupinnaga 16 ruutmeetrit. Vanak\xc3\xbcla on poliitilistelt vaadetelt rahvuskonservatiiv. Ta on tegelnud fotograafia, rahvatantsu ja tervisespordiga.'